CELEX: 32021D0219(01)
Language: bg
Date: 2020-11-25 00:00:00
Title: Решение относно постоянните камари 2021/C 59/07

19.2.2021   
               
               
                  BG
               
               
                  Официален вестник на Европейския съюз
               
               
                  C 59/8
               
            
         Решение относно постоянните камари
         (2021/C 59/07)
         КОЛЕГИЯТА НА ЕВРОПЕЙСКАТА ПРОКУРАТУРА,
         като взе предвид Регламент (ЕС) 2017/1939 на Съвета от 12 октомври 2017 г. за установяване на засилено сътрудничество за създаване на Европейска прокуратура (1) („Регламента за Европейската прокуратура“), и по-специално член 10, параграф 1 от него,
         като взе предвид вътрешния процедурен правилник (2) („ВПП“), приет от колегията на Европейската прокуратура на 12 октомври 2020 г., и по-специално членове 15 и 16 от него,
         като има предвид, че:
         
                     (1)
                  
                  
                     Европейската прокуратура следва да създаде постоянни камари, които да наблюдават и ръководят разследванията и действията по наказателно преследване, извършвани от Прокуратурата, и да осигуряват координирането на разследванията и действията по наказателно преследване при трансгранични дела, както и изпълнението на решенията, взети от колегията.
                  
               
                     (2)
                  
                  
                     Съгласно ВПП на Европейската прокуратура колегията трябва да приеме решение за определяне на броя, състава и разпределението на правомощията между постоянните камари, както и подробни правила за организацията на техните заседания.
                  
               
                     (3)
                  
                  
                     Освен това е необходимо да се приемат подробни правила за прилагане на принципите за разпределение на делата между постоянните камари, предвидени в Регламента за Европейската прокуратура и във ВПП. Тези правила следва да се основават на принципите на разпределяне на делата на случаен принцип и балансирано разпределяне на работното натоварване между постоянните камари.
                  
               
                     (4)
                  
                  
                     Като се има предвид необходимостта да се държи сметка за промените в практическото прилагане на настоящото решение след започването на работата на Европейската прокуратура, колегията следва да следи отблизо прилагането му и да оценява неговите последици с оглед на евентуални бъдещи изменения,
                  
               РЕШИ:
         
            Член 1
            Предмет и обхват
            С настоящото решение се прилага член 15 от вътрешния процедурен правилник. С него се създават постоянните камари на Европейската прокуратура, определя се техният брой и се установяват правила относно разделението на правомощията помежду им и разпределението на делата.
         
         
            Член 2
            Създаване на постоянните камари
            
               1.   Създават се петнадесет постоянни камари. Те се обозначават с последователни номера от едно до петнадесет.
            
            
               2.   Съгласно член 16, параграф 3 от ВПП всеки европейски прокурор се назначава за постоянен член на една, две или три постоянни камари. Европейските прокурори се назначават в една или повече постоянни камари в зависимост от очакваното им работно натоварване и като се вземат предвид следните критерии:
               
                           а)
                        
                        
                           броя на наблюдаваните от него дела и свързаните с тях задачи, както е предвидено в член 12, параграф 1 от Регламента за Европейската прокуратура. При първоначалното назначаване се посочва прогнозната натовареност за първата година от функционирането на Европейската прокуратура;
                        
                     
                           б)
                        
                        
                           броя на европейските делегирани прокурори, които координира, съгласно член 34 от ВПП;
                        
                     
                           в)
                        
                        
                           други специфични задачи, за които отговаря и които са му възложени в съответствие с Регламента за Европейската прокуратура или с ВПП.
                        
                     
            
               3.   Освен това при назначаването на европейските заместник главни прокурори в повече от една постоянна камара се взема предвид и работното натоварване, произтичащо от задълженията им съгласно член 11, параграфи 2 и 3 Регламента за Европейската прокуратура.
            
            
               4.   Европейският главен прокурор и всеки европейски заместник главен прокурор председателстват постоянните камари, на които са постоянни членове.
            
         
         
            Член 3
            Заседания на постоянните камари
            
               1.   Всяка постоянна камара провежда по принцип най-малко 2 заседания на календарен месец. Председателят на постоянната камара определя датите на тези заседания най-малко 15 дни предварително.
            
            
               2.   Председателят на постоянната камара може да свиква допълнителни заседания, когато това е необходимо. Допълнителните заседания се свикват най-малко пет работни дни предварително. При спешни случаи заседанията могат да се свикват в момента, в който постоянните членове и съответният наблюдаващ европейски прокурор са на разположение, но не по-късно от три дни.
            
            
               3.   Освен в спешни случаи и след консултация с европейския главен прокурор, заседанията на постоянните камари не се провеждат едновременно със заседанията на колегията. Председателят на постоянната камара пренасрочва всяко заседание, чиято дата съвпада със заседание на колегията.
            
            
               4.   При определяне на датите за заседанията на постоянната камара председателят осигурява координацията с постоянните членове на тази камара, съответните наблюдаващи европейски прокурори и служителите на централната служба по член 7.
            
         
         
            Член 4
            Разпределяне на делата на постоянните камари
            Разпределянето на делата на постоянните камари в случаите по член 32, параграф 5, член 41, параграф 3, член 42, параграф 1, член 47, параграф 2, член 50, параграф 2, втора алинея, член 51, параграф 3 и член 59, параграф 4 от ВПП се извършва при спазване на следните правила:
            
                        а)
                     
                     
                        при образуване на дело системата за управление на делата на Европейската прокуратура го разпределя на случаен принцип на една от постоянните камари;
                     
                  
                        б)
                     
                     
                        за да се даде възможност на европейския главен прокурор да обмисли предприемането на мерки съгласно член 19, параграф 3 от ВПП, той бива уведомяван, когато броят на делата, разпределени на дадена постоянна камара, е по-висок с 10 % от средния брой дела, разпределени на отделните постоянни камари.
                     
                  
         
            Член 5
            Временно изключване от разпределението на нови дела
            С цел да се гарантира ефикасното функциониране на Европейската прокуратура и равномерното разпределение на работното натоварване между постоянните камари, в съответствие с член 19, параграф 3 от ВПП европейският главен прокурор може да спре разпределянето на нови дела на една или няколко постоянни камари за определен период от време.
         
         
            Член 6
            Преразпределение на дела
            За целите на член 32, параграф 5 от ВПП, когато европейският главен прокурор реши да възложи наблюдението на дадено дело на европейски прокурор от държава членка, различна от тази, в която е установен европейският делегиран прокурор, и този европейски прокурор е постоянен член на наблюдаващата постоянна камара, делото се разпределя незабавно на друга постоянна камара.
         
         
            Член 7
            Подкрепа за постоянните камари
            
               1.   В подкрепа на работата на постоянните камари съгласно Регламента за Европейската прокуратура се назначават подходящи ресурси от персонала на Европейската прокуратура.
            
            
               2.   Назначеният персонал подпомага председателя на постоянната камара, наред с другото, при организацията на дневния ред, изготвянето на протоколите от заседанията, изготвянето на документи с оглед на заседанията и записването на решенията, приети от постоянната камара, в системата за управление на делата.
            
            
               3.   В зависимост от наличието на ресурси, назначаването гарантира стабилността и непрекъснатостта на подкрепата, предоставяна от членовете на персонала на определената постоянна камара.
            
         
         
            Член 8
            Присъствие на заседанията на лица, които не са членове на постоянната камара
            
               1.   Освен лицата, посочени в член 10, параграф 9 от Регламента за Европейската прокуратура, председателят на постоянната камара, след консултация с постоянните членове и съответния наблюдаващ европейски прокурор, може да покани всеки член на централната служба, европейски делегиран прокурор или член на персонала на Европейската прокуратура да присъства на заседанието на постоянната камара във връзка с конкретни точки от дневния ред, когато това е необходимо, за да се даде възможност на постоянната камара да вземе решения.
            
            
               2.   За същата цел, в изключителни случаи, когато това не противоречи на приложимите разпоредби на правото на Съюза или на националното право, председателят на постоянната камара, след консултация с постоянните членове, със съответния наблюдаващ европейски прокурор и, ако е необходимо, с работещия по делото европейски делегиран прокурор, може да покани всяко друго лице да присъства на заседанието на постоянната камара.
            
            
               3.   Лицата, поканени в съответствие с параграфи 1 и 2, при никакви обстоятелства не могат да присъстват в момента на обсъждането на решение на постоянната камара.
            
            
               4.   Административните разходи, свързани с поканите по настоящия член, се покриват от бюджета на Европейската прокуратура. В случай че поканата води до разходи, административният директор бива уведомяван за поканите по настоящия член.
            
         
         
            Член 9
            Оценка
            Шест месеца след датата, определена в съответствие с член 120, параграф 2 от Регламента за Европейската прокуратура, колегията оценява въздействието на настоящото решение върху ефикасността на работата на Европейската прокуратура.
         
         
            Член 10
            Влизане в сила
            Настоящото решение влиза в сила в деня на приемането му от колегията.
         
         
            Съставено в Люксембург на 25 ноември 2020 година.
            
               
                  За колегията,
               
               Laura Codruța KÖVESI
               
                  Европейски главен прокурор
               
            
         
         
            (1)  ОВ L 283, 31.10.2017 г., стр. 1.
         
            (2)  ОВ С 22, 21.1.2021 г., стр. 3.